Irrid nagħmilha ċara mill-ewwel li m'għandi l-ebda problema dwar l-istorja tas-Sindku tar-Rabat Għawdex, Dr Samuel Azzpardi. Anzi nistqarr li, kemm bħala kollega u anke bħala ħabib, dejjem ħdimna flimkien fil-qasam tal-kunsilli lokali fi ħdan l-Assoċjazzjoni. Għaldaqstant, dan l-artiklu mhux indirizzat lejn l-istorja tiegħu u l-fatti li ħarġu dwarha, imma dwar il-mod li bih ġab ruħu l-Partit Nazzjonalista u l-Kap tiegħu meta ġie ffaċċjat b'żewġ każi identiċi ta' xulxin. Id-differenza kienet li wieħed kien sindku u l-ieħor deputat u membru fix-Shadow Cabinet ta' Simon Busuttil. Dan għax dawn iż-żewġ każi jneżżgħu l-maskra li ilu jilbes għal dawn l-aħħar xhur dan Simon. Id-Deputat Nazzjonalista Toni Bezzina tilef libell, anzi tnejn, wara li ġie rrappurtat li hu kien ta ordni biex ħaddiema tad-Dipartiment tar-Riżorsi jagħmlu, waqt il-ħin tax-xogħol, xogħol fil-każin Nazzjonalista taż-Żurrieq. Dan seħħ lura fl-2012. Is-sentenza tal-Qorti tfisser li Toni Bezzina abbuża mill-kariga li kellu fi ħdan l-istess ministeru biex ordna xogħlijiet f'każin li mhux biss huwa fid-distrett elettorali tiegħu imma wkoll kien hu politikament responsabbli mill-istess każin. Mhux biss, imma ħareġ ċar ukoll li l-istess Bezzina ordna lill-ħaddiema li għamlu x-xogħol biex jieħdu ġurament falz billi jagħmlu affidavit li jgħid li ix-xogħol għamluh wara l-ħin tax-xogħol u minn jeddhom. Passi dixxipplinarji Minkejja l-akkużi li saru fuq il-ġurnali qabel l-elezzjoni tal-2013, il-Partit Nazzjonalista ma ħassx li kellu joħroġ ċensura fil-konfront ta' Toni Bezzina jew li b'xi mod jissospenduh mill-partit jew jieħdu xi forma oħra ta' passi dixxipplinarji fil-konfront tiegħu. Mhux l-istess jista' jingħad għall-każ ta' Dr Samuel Azzopardi, is-Sindku fil-lokalità tar-Rabat, Għawdex. Fil-każ ta' Dr Azzopardi, il-Partit Nazzjonalista ssospendieh sakemm instema' l-każ tiegħu. Ma' Bezzina ma mexiex hekk. Iktar minn hekk, il-każ ta' Dr Azzopardi ntemm b'mod fejn il-Qorti sabitu ħati tal-akkużi miġjuba fil-konfront tiegħu u ngħata sentenza. Appena sar magħruf il-verdett ta' ħtija, il-Partit Nazzjonalista ħass li kellu jirtira s-sospensjoni ta' Dr Azzopardi u fil-fatt reġa' ġie maħtur sindku wara li ftit ġimgħat qabel kien irriżenja. Irrid ngħid li Dr Azzopardi nnifsu, sa minn qabel beda jinstema' l-każ tiegħu, minn jeddu kien irriżenja mill-kariga ta' sindku. Mhux l-istess għamel Toni Bezzina u mhux l-istess mexa l-Partit Nazzjonalista fi-konfront tiegħu. Il-Perit Bezzina kkontesta l-allegazzjonijiet li saru fil-konfront tiegħu u anke wara li nstema' l-każ u ġie stabbilit li ma kienx hemm malafama, anzi r-rapporti li ġew ippubblikati kienu sostanzjati bix-xhieda li ngħatat, għadu jikkontestahom tant li appella mis-sentenza tal-Qorti. Fl-opinjoni tiegħi, dan il-każ imbarazza bil-kbir lill-Perit Bezzina għax ħareġ ċar li mhux biss ġiegħel lil min jixhed falz imma wkoll abbuża mill-pożizzjoni li kellu biex għamel xogħol fil-privat minn ħaddiema tal-Gvern u waqt il-ħin tax-xogħol tagħhom. Dan xi ħadd li qed jaspira li xi darba jkun ministru. Kif tista' tiġġustifika xi ħaġa bħal din? Dan hu li qed jiddefendi Simon Busuttil! Hu proprju għalhekk li dan il-każ ma jdurx biss ma' Dr Azzopardi jew il-Perit Bezzina. Dan il-każ idur ukoll ma' Simon Busuttil. Żewġ każijiet li poġġew dahru mal-ħajt lill-Kap tal-Oppożizzjoni. Dan wara li fuq l-istandards tiegħu stess suppost ħa passi fil-konfront ta' Bezzina, bl-istess mod li ħa passi fil-konfront ta' Dr Azzopardi (erħilha mbagħad li meta nstab ħati rtira kollox). Simon Busuttil ħareġ lin-nies fit-toroq biex jitkellem fuq politika nadifa. Simon Busuttil ħareġ in-nies fit-toroq sabiex jitkellem fuq onestà politika. Simon Busuttil qal pubblikament li, f'każ bħal dan, jieħu passi u ma jdumx iktar minn minuta biex jiddeċiedi. Il-fatt li Simon Busuttil ma ħax passi fil-konfront ta' Tony Bezzina jfisser li hu stess qed imur kontra sentenza tal-Qorti. Kontra l-istess Qorti li lliberat lil Jason Azzopardi wara li hu stess ħa n-nies quddiemha jipprotestaw u anke pprova jintimidaha bil-preżenza tagħhom, kif għamel mal-ġurnalisti preżenti. Ipokresija X'inhi din jekk mhux ipokresija meta, fuq żewġ membri tal-partit tiegħu, Simon Busuttil mexa b'kejl differenti? Fejn hi l-onestà politika meta fil-każ ta' Azzopardi ħareġ sospensjoni meta ġie akkużat u rtiraha meta nstab ħati? Fejn hi l-kredibbiltà meta lil Dr Azzopardi ssospendieh meta kien għadu akkużat u lil Tony Bezzina żammu hemm anke meta l-Qorti qalet li dak li ġie rrappurtat huwa minnu? Fejn hi r-rilevanza ta' Simon Busuttil meta, bħala avukat, jaf li meta persuna tixhed falz tiġi mressqa b'sperġur quddiem il-ġustizzja u hawn għandu każ ta' xi ħadd li sforza lil ħaddieħor biex jieħu ġurament falz u għalih qisu ma ġara xejn? Fejn hi l-konsistenza ta' Simon Busuttil li fuq każ simili f'Għawdex, fejn intużaw ħaddiema tal-Gvern għal xogħol fil-privat, hemm hu aċċetta r-riżenja ta' Giovanna Debono meta kien żewġha li allegatament abbuża? X'differenza fih l-abbuż ta' Tony Bezzina? Forsi għax sar f'każin tal-Partit Nazzjonalista? Fejn hu s-sens komun politiku ta' Simon Busuttil dwar il-każ ta' Dr Azzopardi? Possibbli li, biex ix-xena tidher iktar kredibbli, ma setax stenna sa elezzjoni oħra tal-kunsilli lokali biex iħallih jerġa' jsir sindku? Dan hu r-rispett li għandu lejn il-kunsilliera tiegħu li jinqeda bihom għal ftit ġimgħat biex minn viċi sindku jpoggihom sindki u wara jerga' jneħħihom? Kredibbiltà Simon Busuttil għadu jaħseb li jista' jgħaddi ż-żmien bin-nies. Simon Busuttil għadu ma fehemx li biex titwemmen u tkun kredibbli trid l-ewwel tattwa dak li tgħid. Trid twettaq dak li tgħid li temmen fih. Trid turi li. kif jgħidu l-Ingliżi: you mean business. Dan trid turih ma' kulħadd l-istess, mhux ma kunsillier iva u ma deputat le. Dan huwa insult mhux biss lejn il-kunsilliera affettwati fil-każ ta' Dr Azzopardi, imma wkoll insult għall-intelliġenza tal-poplu Malti u Għawdxi. Mhux biss, dan huwa ċertifikat għad-deputati ta' Simon Busuttil; huwa messaġġ ċar li jistgħu jserrħu rashom li, jagħmlu x'jagħmlu, dejjem se jsibu l-konfort tiegħu għax fl-ebda każ ta' allegazzjoni jew każijiet fejn kien hemm provi ċari fil-konfront ta' xi ħadd minnhom qatt ma ħa xi deċiżjoni jew passi fil-konfront tagħhom. Dan, fih innifsu, huwa preċedent ikrah għax la jagħmel dan mill-Oppożizzjoni, aħseb u ara x'jagħmel u kemm jiddefendihom iktar jekk ikun fil-Gvern. Huwa għalhekk li Simon Busuttil ma jistax ikun kredibbli għax issa mhux talli ma jiħux passi u ma jiddeċidix, imma wkoll jimxi b'kejl differenti anke ma' dawk ta' ġewwa fi ħdan il-Partit Nazzjonalista. Inħallikom taħsbu x'jagħmel ma' dawk li ma jaqblux miegħu!